钦定古今图书集成/明伦汇编/闺媛典/第336卷 > 铁铉二女
## 钦定古今图书集成/明伦汇编/闺媛典/第336卷 > 铁铉二女

按《震泽纪闻》：铁铉，色目人也。建文时，为山东布政使。
文皇师至城下，攻之百方，铉随机设变，终不能克，以
炮石击其城。将破，铉书太祖高皇帝牌悬城上，师不
敢击，久之不下。姚广孝献计曰：“师老矣，不如舍之而
去。”文皇从之。既即位，以计擒至，终不屈，被杀。其家属
发教坊为娼。铉有二女，皆誓不受辱。仁宗即位，赦出
之，皆嫁朝士。二女为诗自述，长女诗曰：“教坊脂粉洗
铅华，一片闲心对落花。旧曲听来犹有恨，故园归去
已无家。云鬟半绾临妆镜，两泪空流湿绛纱。今日相
逢白司马，尊前重与诉《琵琶》。”其妹诗曰：“骨肉伤残旧
业荒，此身何忍去归娼？涕垂玉著辞官舍，步蹴金莲
入教坊。览镜自怜倾国貌，向人羞学”倚门妆。春来雨
露宽如海，嫁得刘郎胜阮郎。